Rychtujymy sie już, coby kajś polecieć na jakie wyspy, abo tam, kaj nos nie poradzom słapać na komóra… Przeca nie idzie durś łazić do roboty i do szkoły. Rychtujymy sie, a tu momy tako wielgo radoś! Paczcie yno a dziwejcie sie! Dziwejcie sie, bo sie nom nawyrobiało! Bana do Łagewnik zaś bydymy mieli.
Skiż tego, nie idzie nawet pedzieć, jak jo Ana, sie raduja! Wiym, co sy mnom, radujom sie, te wszyjstkie baby i chopy, kere gymbowały, kaj yno sie dowało, co bana do Łagewnik mo być! No i bydzie…Nie trza już teroski gymbować. Naszy siódymki nie poradziyli wyciepnońć ze Bytomia, zaś bydzie se jeździć po glajzach, i to cołkym nowiuśkich, aż do Katowic. No i to je radoś, wielgo radoś! Zgodzocie sie sy mnom, pra ?
Już na papiyrach, łod łonych, co som na urzyndach, stoi jasno naszkryflane, co jak yno napocznie sie lato, to zaroski napocznom sie tyż roboty, ze tym połonacone. Ale najsompiyrw bydom roboty we cyntrum Bytomia, tak, coby potym wszyjstko było jednako połonacone. Coby kożdo bana umiała jechać blank szybko i gładko, coby nami na łonych do siedzynio nie telepało. Beztoż bydom nom robić remonty, bydom dować nowe glajzy i cołkie przełonacynie, na Katowicki, na Miarki, na Jagieloński i na Moniuszki.
Skiż tego łonego, a i marasu, kery sie som zaroski poradzi srobić, wszyjscy we Bytomiu, muszymy mieć wielgo ciyrpliwoś. Tak, coby sie nie nerwować, coby umieć zoboczyć, nie yno maras ale i to, co bydzie wyłonacone. Ugodali, zaklepali, piniondze na robota bydom mieli, to niech sie bierom wartko do roboty! A my, mogymy se siedzieć w doma bez bolawy gowy. Mogymy czekać, aż łobejrzymy koniec, tego rychtowanio, tego kładzynio nowych glajzów i przywrócynio siódymki do Łagewnik. Niech to robiom, a wartko!
Paczcie tam jako i byćcie zdrowe.
ANA
szl_Latn szl_Latn szl_Latn szl_Latn pol_Latn mri_Latn